
⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ЯЛАН ДИЙЛЭГЧ МАШИН

	(The Machine That Won the War)

	 

	Мультивакийн анир чимээгүй гудамд ч баярын амьсгал дүүрэн.

	Нам гүм, амгалан тайван байдал нь хүртэл олон зүйлийг өгүүлж байлаа. Сүүлийн хэдэн жилийн дотор анх удаа мурий тахир гудмуудаар сандарч тэвдсэн техник ажилтнууд сүлжилдэн гүйдэг нь зогсож, хөврөн урсаж байдаг оролт, гаралтын мэдээлэл ч бүр тасраад, анивчин байдаг чийдэнгүүд унтарчээ.

	Энэ завсарлага удаан үргэлжлэхгүй гэдгийг бүгд мэдэж байлаа. Удахгүй дахиад л Мультивакийн хэвийн амьдрал үргэлжлэх болно. Гэлээ ч гэсэн Мультивак бүтэн өдөр, магадгүй долоо хоног, ялалтаа тэмдэглэж, амсхийх болно.

	Ламар Свифт малгайгаа авч, сандал дээр лагхийн суув. Харц нь аварга том тооцон бодох машины уудам гудам тийш чиглэжээ. Одоо болтол дасаж чадахгүй яваа цэргийн хувцас нь эв хавгүй нугалаас үүсгэн дэрийж дардайна. 

	Тэрээр:

	— Ингээд тулалдаан дууслаа гэж үү? Санаанд ч багтахгүй юм. Одоо болтол тэнгэр өөд тайван харж чадахгүй л явна. Энэ онц байдал намайг бүр залхааж гүйцлээ гэв.

	Нарны Холбооны захирагч Ламар Свифтийн хоёр туслагч нь хоёул түүнээс дүү, арай ч бага бууралтсан хүмүүс ажээ. Тэд ч мөн их ядарсан харагдана.

	— Бодоод үзээч! Ямар аюултай их урсгал таарав аа. Хаанаас гарч ирээд байгаа нь мэдэгдэхгүй солироор харваад л, тэгээд бас бидний тагнуулын дагуулуудыг шууд л залгичихыг нь яана. Одоо л нэг бүтэн нойртой унтаж үзэцгээе хэмээн Жон Гендерсон дуу алдав.

	Свифт:

	— Энэ тулалдаанд Мультивак л яллаа гэж хэлэхдээ энэхүү тулалдааны туршид зөнч мэргэн машины шийдвэрийг задлан шинжлэх Ерөнхий зөвлөгчийн үүрэг гүйцэтгэсэн үргэлжийн тайван зантай Макс Яблонскийг хяламхийн харав. Яблонский мөрөө хавчаад гар нь тамхи руу явсан боловч гаргаж татсангүй. Ганцхан түүнд л Мультивакийн газар доорх хонгилд тамхи татах эрх олгосон боловч тэрээр энэхүү онцгой эрхээ эдлэхгүй байхыг хичээнэ.

	— Тийм ээ, тэгж л ярьцгааж байна гээд бүдүүн эрхий хуруугаа яаралгүйхэн гозойлгов.

	— Макс, чи атаархаж байна уу?

	— Хүн төрөлхтнийг аврагчид уу? гээд Яблонский даруухнаар инээмсэглэж: — Яалаа гэж. Мультивакийг магтахгүй яах вэ? Энэ машин л тулалдаанд ялсан юм чинь гэв.

	... Солирын урсгал зогсож, сэргээн босголтын хүнд бэрх ажил эхлэхийн өмнөх богинохон завсарлагаагаар бүх дэлхий баяр хөөртөө толгой нь эргэж байхад энэхүү цорын ганц нам гүм газар хэнээр ч дуудуулалгүй тэд цугларчээ.

	Үнэхээр хүнд ачааг үүрч гарлаа. Одоо солирын эсрэг тулалдаан дууссан болохоор энэ ачаанаас салъя. Гэхдээ бүр өчүүхэн ч алгуурлахгүйгээр хэмээн Гендерсон бодож сууснаа:

	— Мультивак энэ ялалтад ямар ч хамаа байхгүй. Энэ бол ерийн л нэг машин гэлээ.

	— Том машин! гэж Свифт залруулав.

	— Ерийн л нэг томоохон машин. Түүнд оруулж буй мэдээллийг өгдөг бусад машинуудаас юугаар ч илүүдэхгүй гэснээ өөрийн хэлсэн үгнээс айсандаа агшин зуурт хэл нь ээдрэв. 

	Яблонский түүнийг ажиглан харна. Бүдүүн хуруунууд нь дахиад л халаас руу дөхөж очсоноо буцав.

	— Чи мэдээллийг томьёолж оруулдаг байсан болохоор сайн мэдэх ёстой доо. Эсвэл чи зүгээр л өөрийгөө магтуулах гэсэн юм уу?

	— Чөтгөр аваг, юуны чинь магтаал гэж Гендерсон эгдүүцээд, — Мультивакт ямар мэдээлэл оруулж байсныг та нар мэдэж байгаа. Дэлхий болон Сар, Ангараг, тэр ч байтугай Титан дээрх хоёрдугаар зэргийн машинуудаас ирдэг тэр л мэдээллийг оруулж байсан. Тэгээд Титанаас дандаа хожигдож ирдэг тэр мэдээллүүд надад ямагт сэжигтэй санагддаг байсан гэлээ.

	— Энэ ч хэнийг боловч, тэвчээр алдуулна л даа хэмээн Свифт аяархан өгүүлэв. 

	Гендерсон толгой сэгсэрнэ.

	— Энэ бүхэн тийм амархан юм биш. Арван жилийн өмнө би Лепоноос Ерөнхий Хөтлөгчийн тушаалыг хүлээн авч байхад их урсгал яльгүй юм шиг санагдаж байсан. Тэр үед бид их урсгалын үйлчлэлээр үүссэн огторгуйн гажилт бүтэн гарагийг ул мөргүй залгиж чадна гэдгийг урьдчилан мэдэх хэмжээнд хүрээгүй байлаа. Харин сүүлд жинхэнэ бэрхшээл тулгараад эхлэхэд... Та нар ер нь юу ч мэдэхгүй л дээ! гэв.

	— За яах вэ, мэдэхгүй байг гэж Свифт зөвшөөрөөд: — Цааш нь ярь. Бид нэгэнт дийлсэн хойно гэлээ.

	— Тийм ээ... гэснээ Гендерсон толгой сэгсрээд, — Юу гэвэл ирж байсан мэдээллүүд худал байсан юм гэлээ.

	— Худал аа! Үнэхээр худал байсан гэж үү? гэж Яблонский шамдан асуув.

	— Тийм ээ. Та нар үнэнхүү байдлыг барагцаалан бодож ч үзээгүй шүү дээ. Макс чи ч тэр, захирал та ч тэр. Та нар удирдлагын дуудлагаар байн байн явдаг байсан болохоор энд болж байсан үйл явдлыг ширхэгчлэн мэдэхгүй байсан юм. 

	Свифт:

	— Би энэ тухай таамаглаж байсан гэлээ. 

	Гендерсон үргэлжлүүлэн:

	— Энэ тулалдааны хоёрдугаар хагаст эрчим хүчний нөөцийн талаар, тагнуулын дагуул, нийлэгжүүлэх төхөөрөмжийн тухай мэдээллүүдийн үнэний хувь хэр зэрэг найдваргүй болсныг, та нар мэдэх үү? Тэр улс төрийн бодлоготон, цэргийнхэн чинь зөвхөн хар толгойгоо хаацайлж, халуун өрөөнөөсөө салчихгүйг л  боддог улс. Машин ямар ч үнэн мэдээ гаргалаа гэсэн тэд тоонуудыг нь засварлаж аюултайг нь бууруулж, найдвартайг нь дөвийлгөдөг байсан. Би тэд нартай тэмцсэн боловч амжилт олоогүй юм. 

	Свифт:

	— Ойлгомжтой хэмээн амандаа гүвтнэв.

	Яблонский энэ удаа тэсэлгүй тамхиа гаргаж татав.

	— Чи тэгээд мэдээлэл аль хэр найдвартай болохыг бидэнд мэдэгдэхгүйгээр Мультивакт оруулж байсан хэрэг үү? 

	Гендерсон бухимдан хашхирч:

	— Яаж та нарт хэлэх юм бэ? Бидний бүх найдвар Мультивактай холбоотой байлаа. Энэ маань бидний мэдэлд байсан тулалдааны цорын ганц зэвсэг байлаа. Зөвхөн Мультивак л бидэнд хүч нэмж, ялалтын найдлага болж байсан шүү дээ!? «Мультивак их урсгалын ямар ч далд өөрчлөлтийг урьдчилан мэдэж чадна». Сансрын хөлгүй их огторгуй... Тийм ээ, тэр манай тагнуулын даруулыг ор мөргүй залгичихад тэр тухай бид олон түмэнд бүр мэдээлж ч чадахгүй болсон шүү дээ!

	— Тэр үнэн гэж Свифт хүлээн зөвшөөрөв.

	— Хэрэв би мэдээлэл худлаа гэдгийг хэлсэн бол та нар яах байсан бэ? Миний үгийг итгэхгүй энд өөр хүн тавих байсан шүү дээ. Харин намайг сольж болохгүй байсан юм. 

	— Тэгээд чи яаж байсан юм бэ? гэж Яблонский асуув. 

	— Нэгэнт бид ялсан болохоор би ярьж болох байна. Би мэдээллийг буцаан засварладаг байсан.

	— Яаж?

	— Ёстой таамгаар. Би мэдээллийг үнэн бодитой санагдах хүртэл засварладаг байлаа. Эхлээд ингэж зүрхлэхгүй, хааяа л илэрхий алдаатай, тоонуудыг засдаг байв. Харин үүнээс болж ямар ч гай толгой дээр минь унахгүй байсанд зориг орсон юм. Сүүлдээ би зүгээр л зайлшгүй хэрэгтэй мэдээллийг өөрөө зохиож тэр байтугай мэдээлэл зохиохдоо Мультивакийг ч ашигладаг байсан.

	Яблонскийн хар нүд гэнэт гялтганан инээд алдаж:

	— Надад гурван удаа Мультивакийг зөвшөөрөлгүйгээр ашигласан тухай илтгэсэн юм. Гэвч би мэдээгүй дүр үзүүлээд л явлаа. Учир нь тэр үед машины гаргаж байсан мэдээлэл онц ач холбогдолгүй байсан юм.

	— Энэ чинь юу гэсэн үг вэ? хэмээн Гендерсон тэвдэв.

	— Тийм ээ, тийм. Жон, би чамтай адил шалтгаанаар чимээгүй байсан юм. Ер нь Мультивак гэмтэлгүй гэж үзэх үндэс хаана байна?

	— Юу, Мультивак гэмтэлтэй байсан хэрэг үү? гэж Свифт асуув.

	— Бүрэн бүтэн биш байсан гэж хэлбэл илүү оновчтой юм. Өөрөөр хэлбэл түүнд найдаж болохгүй байлаа. Миний техникүүд сүүлийн хэдэн жилд хаана ажиллаж байгааг та нар сана л даа. Сансрын олон мянган объект дээрх тооцон бодох машинуудад үйлчилж байна. Миний хувьд тэд маань мэдлээс гарсан. Мэдэлд минь юу ч үзээгүй нялхууд, хоцрогдож гүйцсэн өвгөчүүл л үлдэж. Түүнээс гадна «Криогеникс» нэгдлийн нийлүүлдэг эд ангиудад найдах арга байхгүй байлаа. Тэдний ажилчид нь бүр ч туршлагагүй. Тэгэхээр Мультивакт оруулж буй мэдээллийн үнэний хувь ямар байх нь ач холбогдолгүй байлаа. Учир нь гарч буй мэдээлэл найдваргүй байсныг би мэдэж байна.

	— Тэгээд чи яасан юм бэ? гэж Гендерсон асуув.

	— Яг л чамтай адил. Би бас гарсан үр дүнг таамгаар засварладаг байсан. Тэгээд л тулалдаанд машин яаж ялсан нь харагдаж байна даа.

	Свифт сандлын түшлэг налж, урт хөлөө жийгээд:

	— Энэ чинь л ёстой нээлт байна даа... Тэгэхээр би шийдвэр гаргахдаа нэг хүний санаагаараа сонгон авсан мэдээлэлд тулгуурлан нөгөө нэг хүний хийсэн дүгнэлтүүдийг баримталж байсан байх нь ээ!

	— Тийм л болж таарлаа хэмээн Яблонскnй давтав.

	— Тэгэхээр би машины зөвлөгөөг авахгүй байсан маань зөв болж таарах нь ээ...

	Дөнгөж сая л "зөв зөв" хэмээн санал нийлж байсан Яблонский хууртагдсан хүн шиг цочиж,

	— Юу?! хэмээн дуу алдлаа.

	— Тийм ээ. Жишээ нь, Мультивак: солир тэндээс биш, эндээс ирнэ, ингэх хэрэгтэй, юу ч хийлгүй хүлээж бай гэх мэтийн шийд өгөхөд би бүрэн итгэдэггүй байсан юм. Тийм шийдвэрийг дагана гэдэг эцэстээ асар их хариуцлага хүлээнэ гэсэн үг байлаа. Тэр хариуцлагын хүндийг мультивак ч хуваалцаж чадахгүй. Гэвч миний зөв байсныг одоо мэдээд сэтгэл уужирлаа.

	Бие биеийнхээ илэн далангүй ярианд албан тушаалаа ч мартаад Яблонский шууд:

	— Ламар! Чи эцсийн эцэст шийдвэр гаргадаг байсан нь мэдээж. Чи яаж шийдэж байв аа? гэж асуув.

	— Бид одоо байр байрандаа буцаж очвол зохилтой. Гэвч бидэнд хэдэн минутын зав байна. Макс, би бас л тооцон бодох машин хэрэглэдэг байсан. Гэхдээ Мультивакийг бодвол хамаагүй дээр үеийн...

	Тэрээр халаасаа ухаж тамхины хайрцгийн хамт металл ховордсоноос болж банкны тооцооны машинд тохируулсан гүйлгээний шинэ систем нэвтрүүлэхээс өмнө хэрэглэж байсан хэдэн задгай мөнгө гаргаж ирэв. Свифт мушилзан инээмсэглэж:

	— Хөгшин хүн хуучнаасаа салах дургүй байх юм гэснээ тамхи авч амандаа зуугаад мөнгөнүүдийг нэг нэгээр нь халаасандаа буцааж хийв. Сүүлчийн мөнгийг гартаа бариад хэсэг мэлрэн харав.

	— Найзууд аа, Мультивак анхны машин биш, шийдвэрийн хариуцлагыг хүний өмнөөс өөртөө авч чадах хамгийн алдартай, хамгийн сайн нь ч биш. Тийм ээ, Жон. Их урсгалтай хийсэн тулалдаанд машин ялсан юм. Хамгийн энгийн машин. Туйлын ярвигтай үед би түүнээс тусламж авдаг байлаа.

	Тэрээр муухан инээмсэглээд мөнгийг дээш шидэв. Мөнгө агаарт гялалзаад алган дээр нь буув.

	— Сүлд үү, тоо юу, эрчүүд ээ? гэв.

	 

	 

	АЙЗЕК АЗИМОВ 

	1920 онд төрсөн. 1939 онд химийн мэргэжил эзэмшиж, хоёр жилийн дараа философийн ухааны доктор, таван жилийн дараа Бостоны их сургуулийн профессор болсон байна. Залуу эрдэмтэн шинжлэх ухаан, утга зохиол хоёрт бүх амьдралаа зориулжээ.

	А. Азимовын зөгнөлт зохиолын сэдэв мэдлэгийн олон салбарыг хамардаг бөгөөд голчлон байгаль, нийгэм, сансар судлалын чиглэлээр олон арван шинэ санаа дэвшүүлсэн гуч гаруй роман, тууж, өгүүллэгүүд, шинжлэх ухааны нийтлэг ном зохиол туурвисан юм. Эдгээрийн дотроос «Мөнхийн төгсгөл», «Ган агуй», «Хоёр дахин тогтоосон нь», «Би - робот». «Орчлон хорвоо», «Амьдралын эх үүсвэр», «Хүний тархи», «Робот техникийн гурван хууль» зэрэг бүтээл нь ихэд алдаршжээ. 

	 

	Шинжлэх ухааны уран сэтгэмж, шинжлэх ухааны хялбаршуулсан хоёр зуу гаруй зохиол бичсэн байна. Сүүлийн үед «Хүний биохими» ганц сэдэвт бүтээл, «Оюун ухаант хүний нэвтэрхий толь» хоёр боть ном бичсэн нь шинжлэх ухаанд чухал нэмэр хандив болов. А. Азимов хэсэг завсарласныхаа дараа дахин уран зөгнөлийнхөө ертөнц рүү орж ирсэн ба «Айзек Азимовын шинжлэх ухааны уран зөгнөл» нэртэй сэтгүүлийн ерөнхий удирдагчаар ажиллаж байна. АНУ-ын нэрт уран зөгнөгчдийн зохиол бүтээлээс манай уншигчид эх хэлээрээ нэлээд өгүүллэг, туужийг нь уншсан.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)



	




	УРАН ЗӨГНӨЛИЙН СЭТГЭЛ САНААНЫ ӨРНӨЛТ

	«Атомын», «Сансрын», «Автомат удирдлагын» гэхчлэн адилгүй нэр хайрлан байж бид хорь дахь зууныхаа «сүүлийг мушгидаг» дээр тун ойртлоо. Шинжлэх ухаан - техникийн дэвшилд бүхнийг чадагч их хүчинд итгэх итгэлээрээ, түүний үр шимийг алхам тутамдаа хүртэх боломжоороо өнөөгийн хүмүүс онцгой байгаа нь аргагүй ээ. Шинжлэх ухаан - техникийн бүх салбарын хөгжилд гарсан энэ дорвилог үсрэлттэй, алхаа гишгээгээ тохируулах нь өнөөгийнхний нийтлэг, байнгын хэрэгцээ юм. Гэхдээ хүний оюуны хэрэгцээ өнөөгийн боломжоор хязгаарлагддаггүй нь бүр эртнээс тодорхой болсон зүйл аж. Энэ нь оюун ухааны хөгжлийн зайлшгүй хэрэгцээ, өөрийгөө төгөлдөржүүлэн сайжруулах арга учраас танин мэдэх тэр хууль зүйнхээ дээгүүр зоригтой дүүлэн, ер бусын төсөөлөл, үл итгэм уран сэтгэмж, хосгүй гайхамшигт дүр зургийг бүтээж байдаг. Энд жигүүр ургуулж, нийтэд хүргэх хамгийн зохимжтой арга нь уран сайхан байсан бөгөөд чухамхүү үүний ачаар ямар ч үеийн, ямар ч зоримог давуулал байлаа ч гэсэн нийтийн хүсэл тэмүүллийн хүрээнд тохирч, юуны өмнө гоо сайхны таашаалаар нь дэмжин сэтгэл санааны өрнөлтөд тэжээл болж байжээ. Өөрийнхөө мэдлэг чадвараас хэтэрсэн юмны тухай ярья гэвэл түүнийг цэвэр «нүцгэнээр» нь биш, урлаг болгож тавих тэр хуулийг хүмүүс маш дээр үеэс эзэмшиж ирсний гэрч баримт ардын үлгэрээс эхлээд бидний алхам тутамд хүртэгдэж оюуны таашаал өгч байдаг.

	Сэтгэлгээний төрөл бүрийн халилыг ашиглан бүтээдэг уран зохиолын бүхэл бүтэн чиглэл хэлбэршин тогтоод нэлээд удсан боловч манай энэ үед онцгой цэцэглэн дэлгэрч байгаа нь гайхалтай хэрэг биш, хүний нийгмийн хүрч хөгжсөн тэр их өндөрлөгийн зүй ёсны үр дагавар юм.

	Хэдийгээр оройтсон нь мэдээж боловч, эдүгээ цагийн манай монгол хэлэнд ийм төрлийн зохиолыг «зөгнөлт» гэдэг болсныг эргэн тунгаахад илүүдэхгүй мэт санагдах тул холбогдох бодлыг хоёр өгүүлбэрээр илэрхийлэн, уншигч таныхаа юу гэхийг сонсъё уу. Монгол хэлний товч тайлбар тольд «Зөгнөл - зөгнөх үйлийн нэр», «Зөгнөх - юмыг урьдчилан төсөөлөн мэдэх» хэмээн тайлжээ. Ингэхлээр зөгнөл маань болох үйл явдлыг цагаас урьтаж тааварлан мэдэх гэсэн ойлголт байж таарлаа. Ийм тохиолдолд зөгнөлд гарч буй үйл явдлыг эрт орой алин боловч биелэгдэх зүйл хэмээн уншигч итгэхэд хүрнэ. Гэтэл өнгөрсөн цагийг эргүүлж авчрахаас (цаг үеийн машины) авхуулаад хэт орон зай, цаг хугацааны гэхчлэн ерөөс зөгнөлийн ихэнх гол салбарт хүний танин мэдэх чадвар, шинжлэх ухааны бүтээх боломж, материалын оршин тогтнох хэлбэрийн хязгааргүйг хэчнээн дахин үнэлэн үзлээ ч гэсэн хэзээ ч үл биелэх юмны тухай бичдэг шүү дээ. Энэ нь болохгүй юмыг болгож, байхгүй юмыг байлгасан мөртөө уншигчаа ер бусын ертөнцөд хөтлөн аялуулж чадсан уран сайхны тэр өндөр боловсруулалт үл биелэх үйл явдлын шугамаар дамжуулж хэлж чадсан нийгмийн дүгнэлтийнхээ ачаар л амилан босож «Зам явахаа» олж авсан хэрэг ээ. Сарны, Ангарагийн оршин суугчидтай бид уран зохиолоор олонтоо уулзсан хэдий ч чухамхүү очоод үзэхээр тэнд ямар нэгэн амьс гэж байсангүй. Үүний төлөө уншигч, зохиогчийг буруутгаж, зэмлээгүй нь маргаангүй ээ.

	Манай «Зөгнөл» гэж хөрвүүлж авсан үгийн уул утгыг толиноос үзвэл эх хэлээрээ бололцоогоо давуулан сэтгэх гэсэн санаа байгаа юм. Тэгэхлээр энэ биелэх үү, үгүй юү гэдэг асуултаас гадуур, алив мэдлэг боломжоос сэтгэлгээний аргаар даван гарсан тохиолдлыг, мөн тийм аргаар бичсэн зохиолыг хэлж байгаа нь магад. Бид ийм аргаар бүтсэн зохиолд «Зөгнөл» гэдэг нэр өгвөөс нөгөөх уугуул сэтгэлгээ, зан үйлэнд хэвшсэн «Зөгнөл» маань заавал танин мэдэх хэрэглэл, арга ухаан зарахгүйгээр зайлшгүй болох юмыг урьдчилан мэдэх тухайн ойлголт, байж чадахгүйд хүрээд байна. Монголчууд «зөн сонин», «зөнтэй хүүхэд» гэхчлэн ярихдаа тэнд гарцаагүй биш ч гэсэн магадгүй болох юмны тухай ойлголт агуулж байдаг биз дээ. Тэгэхлээр үе үе цухалзах болсон «Уран сэтгэмжийн» гэдэг нь арай ойролцоо очиж мэдэх юм биш биз дээ. Ховор биш тохиолдолд зохиолд гарсан санаа дүгнэлт тэр ч байтугай зарим үйл явдалд амьдралд биелдэг нь үнэн. Гэхдээ энэ нь зохиолчийн өмнөө тавьсан зорилгоос урган гарсан зүй ёсны гол үр дүн нь биш юм. Ер нь уран зохиол шинжлэх ухааны үйлийг өрсөн хийх, түүнийг аливаа мухардал төөрөгдлөөс гаргах зорилт огт тавьдаггүй бөгөөд тавих ч хэрэггүй юм. Учир нь шинжлэх ухаанд өөрт нь ирээдүйгээ хол ойр харж боловсруулах арга ухаан, хүч боломж хамаагүй их байх шүү дээ. Харин биелдэг нь юуны хүч вэ гэвэл, тухайн зохиолч шинжлэх ухааны үр дүнгээс шууд «будаа идэж», түүний хөгжлийн чиг хандлагад ерөнхийдөө захирагдаж бичсэний тул тийм болж буй хэрэг юм. «Үг хөөхөөр, үхэр хөө» гэдгийг бодсон ч, ганц үгийн хувьд нь бодсон ч зохиолын тухайн төрлийг юу гэх нь нэг их чухал биш санагдаж болох боловч нэр томьёо буруу тогтсоноос түүнд хамаарч байгаа ойлголт агуулгаараа тохирохгүй болж элдэв будилаан тарих талтай байдаг. Жишээ гэхэд, «Зөгнөл» гэдэг үгийн заншмал утгад тохирсон тийм зохиолыг манай уншигчид нэхэж, таны тэр зохиолын биелэх хугацаа хэдийд вэ? гэх юм уу, ер үл биелэх юмны тухай бичив хэмээн зэмлэдэг заншил тогтвол орчин, цагийн бусад үндэсний уншигчдаас тун хол тасарч харагдах юм.

	Манай уншигчдын ихэнх нь хүүхэд залуус. Уншигчдын судалгаанаас үзэхэд, ийм насныхан зөгнөлд (заншсанаар нь ингэж хэрэглэв) юм юмнаас их дуртай байдаг аж. Энэ нь тэдний дэвэргэн сониуч зантай голчлон холбогдох мэт боловч ирээдүйн их бололцоог нээн харж, түүнд өөрсдийн амьдралыг тохируулах хүсэл нь бас нөлөөтэй биз ээ. Чухамхүү зөгнөлт зохиол сонирхсоныхоо ачаар ирээдүйд шинжлэх ухаан - техникийн салбарт хүчээ сорих шийдвэр гаргасан гэх хүмүүс маш олон тохиолддог аж.

	Энэ бол уран зохиолын дурдсан төрөл нийгэмд гоозүй, уран сайхны хүмүүжил олгох үндсэн үүргийнхээ зэрэгцээ шинжлэх ухааны сэтгэлгээгээ хөгжүүлэх тэр чиглэлд хүч авьяасаа дайчлах эрмэлзэл сонирхолтой хүмүүс олноор төрөхөд үнэлж баршгүй их тус хүргэдгийн гэрч юм. Социалист монголын уншигчид, түүний залуу үед зөгнөлт зохиолын хүрэлцээ үнэхээр хомс байгааг бид юугаар ч цагаатгаж чадахгүй. Одоо өдрийн од шиг гарч байгаа зөгнөлт зохиол, үндэсний зохиолчдын «Маргаашийн мэнд» бяцхан эмхэтгэл, хоёр жилд нэг удаа зургаахан хэвлэлийн хуудсанд багтаан гаргаж байна. Үүнийг уншигчдын тоо, хэрэгцээ хоёртой харьцуулбал юухан байх билээ.

	Бид уншигчдын бодит хэрэгцээ, нийгмийн шаардлагыг харгалзаж зөгнөлт зохиолыг судлах, сурталчлах, сонирхон оролдогчдыг хөхиүлэн дэмжих талаар өрнүүн ажил зохиох хэрэгтэй бөгөөд энэ нь дан ганц Зохиолчдын эвлэл төдийгүй хүүхэд залуучуудын байгууллагын үүрэг байх нь дамжиггүй.

	Эх хэлээрээ зөгнөл уншдаг, хүмүүсийн хэрэгцээг бага боловч хангах зорилгоор бид «Уран зөгнөлт зохиолын дээж» гэсэн энэ анхны номыг гаргаж байна. Энд олон үндэсний зөгнөлийн төлөөлөгчид, тэдний харилцан адилгүй хэлбэр шинжийн зөгнөлт зохиол орсон юм. Анхны энэ номд бид манай уншигчидтай ямар нэг хэмжээгээр танил болсон зохиолчдын бүтээлээс авах гэж оролдлоо. Яагаад гэвэл орчин үеийн зөгнөл, хэлбэр маяг, зөгнөлийн далайцын хувьд асар олон болсон бөгөөд зарим талаар ер бусын мэт санагдаж болохуйц учир танил өнгө аясаас түүнд алгуур (дараачийн цувралаар) дамжин хүрэх нь зүйтэй гэсэн бодолд захирагдсаных. Мөн энд орчуулах эрдмийн авьяас харилцан адилгүй хүмүүс зөгнөлт өгүүллэгийг сонирхон эх хэлнээ хөрвүүлсэн нь нэн таатай санагдана. Харин зохиогчийн өнгө аясыг аль болохоор хадгалах талаар бид ч Улсын хэвлэлийн нэгдсэн редакцын газар ч чухалчлан анхаарсан болно.

	Таны өмнөө дэлгэсэн энэ ном, орчин үеийн зөгнөлд зонхилж байгаа гол гол чиглэлийн тухай ерөнхий төсөөлөл олгоход хараахан хүрэлцэхгүй байж мэднэ. Орон зай, цаг хугацааг зөгнөлийн аргаар эзэмших, дэлхий түүний орчин, сансрын нууцад нэвтрэх, манай гарагийн сэтгэл зовоож байдаг элдэв асуудлыг шийдэх, амьд ертөнцийн нандин нууцыг тайлан ашиглах зэрэг уламжлалт сэдвээс нийгмийн тухай, сэтгэлзүйн тухай зөгнөлд шилжих өвөрмөц үйл явц эдүгээ илэрхий ажиглагдах болжээ. Энэ бол нэг талаас хүн - байгаль хоёрын, нөгөө талаас хүний бие сэтгэл - шинжлэх ухаан - техник хоёрын харьцаа нарийн төвөгтэй болж ирсэнтэй холбоотой нь мэдээж. Гэхдээ манай үеийн нийгмийн чиглэлийн зөгнөлд шийдвэрлэх байрыг дэлхий гараг дээр «ноёлж буй» үзэл суртлын зарчмын хувьд эсрэг тэсрэг туйлшрал, нийгмийн адилгүй байгуулал, шинжлэх ухаан - техникийн болон эдийн засгийн боломжийг адилгүйгээр ашиглах байдлаас амьдрал ахуй, сэтгэл оюунд тусах нөлөөг тайлан, эрүүл ухааны мөнхийн ялалтыг дуулах явдал гол бөгөөд нэн тулгамдсан чиглэл хэвээр байх болно.

	Шинжлэх ухаан - техникийн зөгнөлд (шинжлэх ухаан - техникийн үр дүнд хүрэх, түүнийг ашиглах чиглэлд үйл явдал өрнөж, мөн энэ давхаргад хамаарах баатрууд үйлчилдэг чиглэл) сансар судлал онцгой өргөн дэвжээ нээж байгаа болохоор сүүлийн хорин жилд энэ чиглэлийн зохиол зонхилох байр эзэлж байлаа. Ийм зохиолыг эх хэлнээ буулгахад манай үгийн санд тэр бүр хэлбэршээгүй огторгуй одон орон; сансрын техникийн болон шинжлэх ухааны бусад салбарын нэр томьёоны бэрхшээлтэй тулгарах тал нэн тэргүүнээ ажиглагдаж байна. Биологийн ирээдүйг зөгнөхөд мөн ийм асуудал тулгарах төлөвтэй. Тухайн байдлыг харгалзан, шаардлагатай чухал нэр томьёог (зохиогчийн санаанаасаа авсан нэрс ч их байдаг) эх хэлнээ хөрвүүлэх юм уу, тайлбарлах шаардлага ч багагүй гарч байна. Энд физик - техник, генетикийн салбарын нэр томьёоны толь гарвал их нэмэр болох нь мэдээж. Одоохондоо зөгнөлчид сансрын нисэгчид юм уу, хэн нэгэн эрдэмтэнд очиж тусламж гуйх нь хамгийн дөт зам байна. Үүнийг ч гэсэн санаачилгатай дүүрэн ашиглавал бага юм биш ээ. Товчоор хэлбэл зөгнөл сонирхон оролдогчдод дайчин шантаршгүй эрэл хайгуул урлах зүйн хувьд ч зөгнөлт санааны шугамаа олж тавих талд ч дутагдалтай байгаагаас эрин үеийн уншигчдын хэрэгцээг хангахгүй улбагар юм гаргахад хүрч байгааг нуух явдалгүй юм. Эцсийн эцэст бидний «зөгнөл» гэж нэрлээд байгаа сэтгэмжийн тэр халил, агуу их дүүлэлт л хүнийг хүн болгож, үргэлж урагш нь дагуулж байдаг, идэвхтэй амьдралын мөнхийн зайлшгүй чанар, манай оюун санааны шавхагдашгүй хүчин юм болохоор алив уншигчийн санаанд элбэг багтах «зөгнөлийг» бид тэдэнд барьж яахан болох билээ. Манай эхлэн бичигчид зөгнөлт санааг хүн бүрд байдаг, оюун ухааны зүй ёсны шинж гэдгийг бодохгүй, зөгнөлийн нийгмийн үүргийг гүйцэд ухамсарлахгүй, нийт хүн төрөлхтний хувьд биш, тодорхой үндэстэн, газар нутгийн хүрээнд бодож зохиолын шугамаа сонгох зэргээр алдах нь олонтоо үзэгдэж байна.

	А. П. Чехов, «Үржүүлэхийн хүрд үндэснийх байдаггүй шиг шинжлэх ухаан үндэсний гэж байдаггүй» гэж хэлсэн байдаг нь нефть олдоогүй газраас нефть олсон маягаар бичсэн юмыг «Зөгнөл» болгож болохгүй ээ.

	Шинжлэх ухааны сэтгэлгээний түвшин энд тэнд өөр байж болох боловч түүний тухай ярихад хүрвэл нийт хүн төрөлхтний хүрээгээр авч үзнэ гэсэн санаа юм. Бидний бас өөр алдаа гэвэл, ямар нэг сэдэв болчихмоор санаа олж авсандаа хөтлөгдөөд гол сүнс буюу урлах ухаанаа орхидог. Урлах арга дүй дутвал ямар догь санаа ч уран зохиол болж эс чадна. Хамтран зүтгэгч залуу нөхдөдөө төдийгүй, нийт уншигчдад дээрх бодлоо хүрээсэй гэж туйлаас бодохын учир энэ номын оршлыг боловч сул орхиж түвдсэнгүй. Үг олдож, үхэр холдохоос өмнө чухам энэ номынхоо тухай цөөн зүйл учирлах цаг болсон шиг санагдана.

	Уран зөгнөлийг «Утга зохиолын мөрөөдөл» гэж батлан хэлэх тийм ч амаргүй. Гэхдээ агуу их хүмүүс, сод ухаантан бүгд л уран сэтгэмжээр жигүүрлэж туурвилаа өнгөрүүлсэн гэдэг нь оргүй ч биш байх аа.

	Уран зөгнөлт ертөнцөд, зөгнөлт зохиолын эцэг гэж өргөмжлөгдсөн Жюль Верн, нийгмийн уран зөгнөлийн нэрт төлөөлөгч Херберт Уэллс зэрэг мэргэжлийн уран сэтгэмжийн зохиолчдоос гадна, дэлхийн сонгодог зохиолч Д. Дефо, Уэлл Жемс, Эдгар По, В. Гюго, С. Томпсон, П. Андерсон, Ж. Свифт, А. Додэ, А. С. Пушкин, А. Толстой нарын зохиол бүтээлд уран зөгнөл орхигдоогүй юм.

	Орчин үеийн монголын уран зохиолыг үндэслэгчийн нэг, манай их зохиолч Д. Нацагдорж, Эдгар Погийн «Алтан цох» гэдэг уран сэтгэмжийн туужийг эх хэлнээ хөрвүүлэн уншигч олондоо өргөн барьсан ба өөрөө «Харанхуй хад» гэдэг зөгнөлт өгүүллэг бичиж нийтлүүлсэн байна. Их зохиолч маань хувьсгалын эхэн үед монгол түмэнд уран сэтгэмжийн яруу сайхныг ойлгуулах гэж бөхөшгүй тэр зулыг бадамлан асаасан байна.

	Орчин үед, ЗХУ-ын утга зохиолын уран зөгнөлийн ертөнцөд шинэ шинэ эргэлт гарсаар байна.

	Дэлхийн уран зөгнөлт ертөнцөд хүндэтгэлтэйгээр нэр нь багтаж байгаа аугаа их эрдэмтэн, сансар судлалын эцэг К. Э. Циолковский, шантаршгүй зоригт уран сэтгэгч А. Беляев, XX зууны уран сэтгэмжийн яруу дууч И. Ефремов болон ЗХУ-ын төрийн шагналт зөгнөлт зохиолч Кир Булычев, А. ба В. Стругацкий нар, А. Казанцев, Г. Гуревич болон залуу уран зөгнөлч М. Пухов, В. Щербаков зэрэг зохиолчдын бүтээлээс гадна БНБАУ, БНАГУ, БНПАУ, БНСРУ, БНУАУ-ын зохиолчдын зөгнөлт өгүүллэгийг орчуулж энэ номд орууллаа.

	Үүний зэрэгцээ шинжлэх ухаан - техникийн талаар өндөр хөгжилд хүрсэн АНУ, Англи, Япон, Итали зэрэг орны уран зөгнөлийн нэрт төлөөлөгчдийн өгүүллийг багтаасан юм.

	Энэ дээж бичигт тийм ч амар шийдвэрлэгдэмгүй асуудлыг орон зай, цаг хугацаа, нийгмийн өмнө тавигдсан хүний хариуцлагыг итгэмээргүй орчин нөхцөлд шийдвэрлэж байгааг уншигчид мэдэх болно.

	«Шинжлэх ухааны чансаатай зөгнөлт зохиолыг сайтар эргэцүүлэн унших нь хэнд ч атугай арван жилийн цаадах ирээдүйг харахад тун хэрэгтэй» гэж сансрын нисэгч Георгий Береговой хэлсэнчлэн уран зөгнөл сонирхогч, мөрөөдөн тэмүүлэгч, уран сэтгэгч уншигч та бүхэнд оюуны зохих таашаал өгч уран сэтгэлгээний өрнөлт бүхий ирээдүй өөд тэмүүлэх эрчилсэн хүчинд чинь бага ч болов түлхэц болно хэмээн орчуулагч нөхөд маань найдсан нь магад.

	Цаашдын үйлсэд тустайг бодолцон, энэ номын чанар чансааны талаар ямар нэг санал байвал бага гэлгүй хэлэхийг уншигч олноос юуны өмнө хүсье. Энд бас үндэсний зөгнөлт зохиолын цаашдын хувь заяаны тухай уншигч түмнээс санаа тавьж бүх талаар өргөн дэмжих оргилсон хүсэлтэй гэдэгт итгэж байгаагаа бид давхар бодолцсон болно.

	Уран зөгнөлт зохиолын дээж номын дараачийн дугаар хүртэлх аян замын өлзийтэйд бадран дэгжих уншигч таны оюуны өрнөлийн хүчирхэг халил чинь огторгуйн хязгааргүй шиг байг гэж ерөөе.

